El Consell i la Federació d’Associacions de Persones Majors de Menorca signen un conveni per al foment i la realització de programes i activitats adreçades al sector de la població de la gent gran, per a l’any 2017
El Consell Insular de Menorca i la Federació d’Associacions de Persones Majors de Menorca signen el conveni per al foment i la realització de programes i activitats adreçades al sector de la població de la gent gran, per a l’any 2017.
Amb la signatura d’aquest conveni la institució insular dóna suport, un any més, a les entitats sense ànim de lucre integrades per gent gran que fan activitats de caràcter sociocultural, promouen accions d’ajuda mútua i solidaritat, fomenten hàbits de vida saludables, donen suport en el procés d’envelliment i duen a terme programes i activitats de promoció de l’autonomia personal, prevenció de la dependència, oci i temps lliure.
El conveni preveu un import de 115.000,00 euros per finançar la realització de programes i activitats adreçades al sector de població de la gent gran en matèria de prevenció de les situacions de dependència; promoció de l’autonomia personal; prevenció i promoció de la salut; promoció dels drets i de la participació ciutadana de la gent gran; ajuda mútua i solidaritat; programes intergeneracionals; així com activitats culturals, esportives i d’oci per a l’any 2017.
Amb la formalització d’aquest conveni el Consell Insular de Menorca dóna continuïtat al suport dels darrers anys al col·lectiu de gent gran de l’illa i segueix treballant en la millora de la seva atenció.